ดอลล์อ่อนค่าขณะตลาดรอข้อมูลจ้างงานสัปดาห์นี้
ดอลล์อ่อนค่าขณะตลาดรอข้อมูลจ้างงานสัปดาห์นี้
30 มี.ค. 2558

ผู้สื่อข่าวรายงานว่า ดอลลาร์อ่อนค่าลงเมื่อเทียบกับตะกร้าสกุลเงินสำคัญในวันศุกร์หลังเทรดเดอร์ลังเลที่จะซื้อดอลลาร์ก่อนการเปิดเผยข้อมูลการจ้างงานสหรัฐในสัปดาห์นี้ และหลังจากการแสดงความเห็นของนางเจเน็ต เยลเลน ประธานธนาคารกลางสหรัฐ (เฟด)
โดยยูโรปรับตัวขึ้นเล็กน้อยเมื่อเทียบกับดอลลาร์สู่ระดับ 1.08910 ดอลลาร์ ขณะที่ดอลลาร์อ่อนค่าลงเล็กน้อยเมื่อเทียบกับเยนที่ 119.150 เยน และดอลลาร์ลดลง 0.12% สู่ 0.96180ฟรังก์สวิส ส่วนดัชนีดอลลาร์ลดลง 0.06% สู่ 97.37 
นางเยลเลนกล่าวว่า เฟดจะพิจารณาอย่างจริงจังต่อการเริ่มปรับลดนโยบายการเงินที่ผ่อนคลายและการปรับขึ้นอัตราดอกเบี้ยอาจจะเกิดขึ้นในปีนี้ แม้การชะลอตัวของเงินเฟ้อพื้นฐานหรือการขยายตัวของค่าแรงอาจทำให้เฟดต้องเลื่อนการปรับขึ้นอัตราดอกเบี้ยออกไปก็ตาม
ความเห็นโดยรวมของนางเยลเลนบ่งชี้ว่า กำหนดเวลาของการปรับขึ้นอัตราดอกเบี้ยของเฟดนั้นจะขึ้นอยู่กับข้อมูลเศรษฐกิจของสหรัฐ
ดัชนีดอลลาร์ปรับตัวลงเป็นสัปดาห์ที่ 2 ติดต่อกัน อย่างไรก็ตาม นักวิเคราะห์กล่าวว่า แนวโน้มดอลลาร์ในระยะยาวยังเป็นขาขึ้นเมื่อพิจารณาจากความเป็นไปได้ที่เฟดจะปรับขึ้นอัตราดอกเบี้ยในปีนี้ แต่เทรดเดอร์จะรอข้อมูลเศรษฐกิจที่สำคัญ รวมถึงรายงานการจ้างงานของสหรัฐเดือนมี.ค.ในสัปดาห์นี้